Oikeusministeriö
Helsinki

Asia: lausunto: Rikosvahinkolain uudistamistyöryhmän mietinnöstä
	        Työryhmämietintö 2004:16

Henkirikoksen uhrien läheiset ry on tutustunut mietintöön ja rajaa lausuntonsa koskemaan henkirikoksen uhrien läheisiä.

Mietinnön sisällysluettelon kohta 2.5 koskee kuolemantapausten johdosta suoritettavia korvauksia joihin haluamme ottaa kantaa.

Elatuksen menetys:
 Mikäli  leski  avioituu uudelleen tai solmii avoliiton se ei  mielestämme saisi vaikuttaa elatuksen korvaukseen.
Hyvä uudistus on ottaa avopuolisot  ja  lapsipuolet korvauksissa huomioon.

Hautauskustannukset:
 Korvaus todellisten kulujen mukaan  heti  niiden muodostuttua suoraan Valtiokonttorista, ettei omaisen tarvitse hakea pankkilainaa saadakseen vainajansa hautaan.

Matkakulujen korvaus:
 Tulee  suorittaa  todellisten kustannusten mukaan omaisen fyysisen ja psyykkisen kunnon huomioiden. Matkakustannuksissa  tulisi  olla oikeus myös taksin käyttöön. 

Surmansa saaneen läheiselle aiheutunut henkilövahinko: 

Henkirikoksen uhrin omaisen on oltava oikeutettu saamaan kuntoutusta ja hoitoa  niin  kauan kuin hän on niiden tarpeessa, kuluja rajaamatta. Korvaussumma 5000€ ei ole mielestämme alkuunkaan riittävä. Tuolla rahalla ei järjestetä hautajaisia, käydä terapiassa eikä matkusteta ainakaan kovin kauas hautajaisiin. Mielestämme terapiakustannukset olisi korvattava erillisinä todellisten kustannusten mukaisina tai ne pitäisi saada Kelan korvattaviksi ilman omavastuuta. Läheisille tulisi taata laissa oikeus riittävään terapiaan.
Lisäksi tulee korvata mahdolliset myöhemmin ilmenevät somaattiset sairaudet jotka ovat aiheutuneet henkirikoksesta.

Oikeudenkäyntikulut:
Pitää korvata uhrin läheisille täysimääräisinä kaikissa oikeusasteissa, jos henkirikoksen tekijä ei pysty niitä korvaamaan. Läheisellä pitää olla mahdollisuus saada oikeutta varallisuudesta riippumatta. Nykykäytäntöhän on, jotta pitää olla riittävän köyhä saadakseen oikeusapua tai riittävän rikas pystyäkseen muuten huolehtimaan oikeuksistaan. Keskituloisilla on  kaikkein  hankalinta, koska he jäävät  oikeusturvan ulkopuolelle tai oikeusturva on niin mitätön, ettei sillä ole merkitystä. 

Miten määritellään henkirikoksen uhrille erittäin läheinen henkilö. Toivomme ettei määrittely rajaa sisaruksia tai  isovanhempia  korvauksen ulkopuolelle. Samassa kodissa kasvaneet sisarukset ovat totisesti läheisiä keskenään, samoin on otettava huomioon kasvattivanhemmat  ja  kasvattisisarukset.

Mielestämme korvaus jonka oikeus määrää henkirikoksen tekijän maksettavaksi, ei Valtiokonttori saisi alentaa. 

Positiivista on,  että  Valtiokonttorille tulisi neuvontavelvollisuus korvausasioissa. Positiivista on,  että  käsittelyajat lyhenisivät. Pitäisi kai tähänkin tulla niin sanottu ” hoitotakuu ” , eli aika, minkä sisällä vastaus on tultava. Samoin positiivista on, että selvissä tapauksissa Valtiokonttori voisi maksaa myös ennakkoa. Näitä selviä tapauksia on mielestämme myös  hautauskulut .

Negatiivista on kuitenkin, että Rikosvahinkolautakunta poistetaan. Siinä mielessä, että mikä elin valvoo, jotta korvauslinja pysyy tasaisena ja oikeudenmukaisena tapauksesta tapaukseen. 

Yhteenvetona toteamme että lakiuudistus on kohdallamme  oikeaan  suuntaan mutta ei vieläkään riittävän kattava. Henkirikoksen uhrin läheinen ei ole omalla toiminnallaan aiheuttanut kuolemaa eikä näin ollen ole velvollinen sen kuluja omasta taloudestaan kattamaan. Lisäksi painotamme että henkirikos aiheuttaa läheiselle syvän trauman jonka hoito on pitkäkestoista ja ammattilaisten toteuttamana myös kallista. Oikeus parhaaseen mahdolliseen terapiaan tulisi lailla turvata. 

Lakiuudistuksessa mainittu korvauskatto 5000 €  on  mielestämme liian suppea ja tulisi nostaa 10 000 euroon jos kerran valtio tulee takaamaan rikollisen aiheuttamien kulujen korvaamisen. 

Lisäksi korvausten saanti pitää tulla Suomessa joustavaksi ja helpoksi eli heti kulujen muodostuttua saatavaksi.

Henkirikoksen uhrien läheiset ry

Saija Pakkanen		Pirjo Olli
puheenjohtaja		sihteeri